|  |  |  |  |  |  |
| --- | --- | --- | --- | --- | --- |
| MÄÄRUS | | | | EELNÕU | |
| Kadrina | | 31. jaanuar 2024 nr | | |
|  | |  | | | |

**Välireklaami paigaldamise ja avalikustamise eeskiri**

Määrus kehtestatakse kohaliku omavalitsuse korralduse seaduse § 22 lõike 1 punkti 37 ja reklaamiseaduse § 13 lõike 1 alusel.

**§ 1. Määruse reguleerimisala ja eesmärk**

(1) Kadrina valla välireklaami eeskiri (edaspidi eeskiri) sätestab nõuded välireklaami avalikustamise viisile ja kohale Kadrina valla haldusterritooriumil ning määrab ära kohaliku omavalitsuse sisese pädevuse ja menetluskorra välireklaami paigaldamisel ja avalikustamisel.

(2) Eeskirja eesmärgiks on tagada valla haldusterritooriumil avalikustatava välireklaami sobivus valla kujunduslike põhimõtetega ning vältida mittesobiva või elanike ning teiste isikute huve häiriva välireklaami avalikustamist.

(3) Aluspinnasega (sh ehitisega) kohtkindlalt ühendatud ja inimtegevuse tulemusena ehitatud välireklaamile ning likvideerimisele kohaldatakse planeerimisseaduses ja ehitusseadustikus sätestatut.

(4) Välireklaamina ei käsitleta eeskirja mõistes kuulutusi, mis on paigaldatud Kadrina Vallavalitsuse poolt selleks ettenähtud asukohtadesse paigaldatud reklaamikandjale (kuulutuse stendidele, alustele või pindadele). Ilma ametiasutuse loata kuulutuste paigaldamine muudesse kohtadesse( näiteks bussipeatustesse, aedadele, elektripostidele vms) on keelatud.

**§ 2. Mõisted**

Eeskirjas kasutatakse mõisteid järgmises tähenduses:

1) välireklaam - välireklaam reklaamiseaduse tähenduses;

2) ametiasutus - Kadrina Vallavalitsus.

**§ 3. Välireklaami üldnõuded**

Välireklaam peab vastama järgmistele nõuetele:

1) välireklaami suurus, värvilahendus ning asetus peavad sobima ümbritseva avaliku ruumiga;

2) hoonel või rajatisel avalikustatud välireklaam peab olema proportsioonis vastava ehitise mõõtmetega ning olema sobiva disaini ja kujundusega;

3) välireklaami valgus või heliefektid ei tohi häirida läheduses elavaid või töötavaid inimesi;

4) välireklaam peab olema ohutu inimestele ja teiste isikute varale;

5) välireklaam ei tohi olla sarnane liikluskorraldusvahendile ega eksitada muul viisil liiklejat.

**§ 4. Välireklaami taotlemine**

(1) Välireklaami avalikustamise taotleja esitab ametiasutusele taotluse vähemalt viis tööpäeva enne paigaldamise algust. Taotlus esitatakse elektrooniliselt Kadrina valla taotluste esitamise iseteeninduskeskkonna kaudu.

(2) Taotluses peavad olema märgitud järgmised andmed:

1) taotleja nimi ja isiku- või registrikood;

2) taotleja kontaktandmed;

3) välireklaami mõõtmed ja andmed välireklaami kandja kohta;

4) välireklaami asukoha- aadress ja avalikustamise kestvus;

5) taotleja kinnitus esitatud andmete õigsuse ning välireklaami eeskirja nõuetega tutvumise kohta.

(3) Taotlusele tuleb lisada järgmised dokumendid:

1) välireklaami kujundus;

2) välireklaami asendiplaan;

3) illumineeritud, valgus- või heliefektide korral välireklaami lõpplahendus viisil, mis võimaldab hinnata valgustuse ja efektide mõju;

4) Muinsuskaitseameti nõusolek, kui välireklaam avalikustatakse kinnismälestisel või muinsuskaitsealal;

5) tehnovõrgu või- rajatise valdaja nõusolek, kui välireklaam paigaldatakse tehnovõrgu- või rajatise kaitsevööndisse;

6) ehitise või maa omaniku, sh teekaitsevööndi maaomaniku kirjalik nõusolek või muu dokument, mis tõendab välireklaami lubamist, kui välireklaami taotleja ei ole ise omanik.

(4) Taotlus peab olema allkirjastatud taotleja või taotleja seadusliku esindaja või volitatud isiku poolt.

**§ 5. Välireklaami kooskõlastamine**

(1) Ametisutuse nimel vaatab taotluse läbi ja kooskõlastab välireklaami avalikustamise ametnik, kelle ametiülesandeks on see vastavalt ametijuhendile või muudele õigusaktidele või kelle vallavanem on määranud kooskõlastuse andjaks.

(2) Ametnik kontrollib esitatud taotluse ja lisatud dokumentide vastavust õigusaktides sätestatud nõuetele. Puuduste olemasolul võib ametnik määrata puuduste kõrvaldamiseks tähtaja. Tähtajaks puuduste kõrvaldamata jätmisel võib jätta taotluse läbi vaatamata.

(3) Kooskõlastamisel hinnatakse välireklaami vastavust eeskirjas sätestatud välireklaami üldistele nõuetele, sobivust asukohta ning vastavust õigusaktide nõuetele.

(4) Ametnik annab kooskõlastuse või otsustab kooskõlastuse andmisest keeldumise viie tööpäeva jooksul arvates nõuetekohase taotluse ja dokumentide esitamisest. Kooskõlastus vormistatakse ametniku e-kirjaga.

(5) Kooskõlastusmärkes märgitakse:

1) kooskõlastuse andnud ametniku nimi ja allkiri;

2) kooskõlastuse andmise kuupäev;

3) välireklaami avalikustamise tähtaeg;

4) välireklaami avalikustamise lisatingimused vajadusel.

**§ 6. Välireklaami avalikustamine**

(1) Välireklaam tuleb avalikustada kooskõlas taotluses esitatud andmetega ja kooskõlastuses antud tingimustega.

(2) Taotleja tagab, et avalikustamise perioodil on välireklaam:

1) puhas ja nähtavate vigastusteta;

2) ohutu inimestele, nende tervisele ja teiste isikute varale;

3) ei takista või ei varja liikluskorraldusvahendeid või muid ametlikke teabevahendeid (tänavanimega sildid, infoviidad jms).

(3) Kooskõlastuses märgitud tähtaja möödumisel peab taotleja välireklaami viivitamatult eemaldama.

**§ 7. Järelevalve**

Järelevalvet välireklaami üle teostab ametiasutus järelevalve ülesandeid täitma määratud ametniku või ametnike kaudu.

**§ 8. Määruse jõustumine**

Määrus jõustub kolmandal päeval pärast Riigi Teatajas avaldamist.

|  |
| --- |
| (allkirjastatud digitaalselt) |
| Madis Viise |
| vallavolikogu esimees |
|  |

Seletuskiri määruse eelnõule

Seni käsitles reklaami paigaldamist volikogu määrus „Reklaamimaksu kehtestamine Kadrina vallas“. Ettepanek on reklaami maksustamine lõpetada sellepärast, et  selle administreerimise ja järelevalve kulu pole proportsionaalne saadava tuluga. Samuti on oluline mitte maksustada tegevusi, millega ettevõtted ja tööandjad saavad veidigi kasvatada majandustegevust. Väiksest lisatulust olulisem on läbi reklaamide kooskõlastamise nõude hoida avalik ruum esteetiline.

Määruse  eesmärgiks on tagada valla territooriumil avalikustatava välireklaami sobivus valla kujunduslike põhimõtetega ning vältida mittesobiva või elanike ning teiste isikute huve häiriva välireklaami avalikustamist. 12.03.2008 vastuvõetud reklaamiseadus annab vallavolikogule võimaluse määrusega kehtestada välireklaami paigaldamise eeskirja, millega kehtestatakse nõuded välireklaami avalikustamise viisile ja kohale.

Eeskirjas nimetatud välireklaami all mõistetakse reklaami reklaamiseaduse tähenduses.

Määrusega reguleeritakse kuidas toimub välireklaami avalikustamine Kadrina vallas, millised on avalikustamise nõuded ning kuidas toimub reklaami avalikustamise menetlemine.

Välireklaamina ei käsitleta eeskirja mõistes kuulutusi, mis on paigaldatud Kadrina Vallavalitsuse poolt selleks ettenähtud asukohtadesse paigaldatud reklaamikandjale (kuulutuse stendidele, alustele või pindadele). Ilma ametiasutuse loata kuulutuste paigaldamine muudesse kohtadesse( näiteks bussipeatustesse, aedadele, elektripostidele vms) on keelatud.

Käesoleva määruse rakendamise ja reklaamimaksu kehtetuks tunnistamisega  kulusid ei kaasne aga väheneb tulu valla eelarvesse umbes 2000 eurot.